arnastofnun/IGC-2024 huggingface dataset:
Græðgi landeigenda

Frá upphafi laga og réttar á Íslandi hefur eignaréttur á landi verið tempraður. Kemur fram í fyrstu lögum á þjóðveldistíma og er í gildi enn þann dag í dag. Gert er ráð fyrir, að farið sé bil beggja í rétti landeigenda og hinna, sem vilja fara um landið. Landeigendum er óheimilt að hindra ferðir fólks um landið eða setja þar upp tollstöðvar. Sett eru takmörk við girðingum og skurðum, sem hindra ferðir fólks. Þessi lög eru nákvæm og hafa gefizt vel í þúsund ár. En nú hafa landeigendur sameinazt í græðgi í samræmi við hugmyndafræði græðgishyggju. Vilja afnema svigrúm ferðafólks í stjórnarskránni um ferðalög um landið þitt.
Smáir og stórir

Einn er munurinn á Pírötum og ýmsum smáflokkum, sem sumir hverjir bjóða fram í annað skipti að þessu sinni. (Viðreisn er utan þessa samanburðar sem klofningur út úr Sjálfstæðisflokknum.) Skoðanakannanir sýna að Píratar eru alvöruflokkur með fjöldafylgi. Hefur fjölda manns á sínum snærum við að semja stefnu og vinna að undirbúningi kosninga. Dögun, Alþýðufylkingin, Flokkur fólksins og fleiri framboð hafa ágæta stefnu og góða frambjóðendur, en virka samt eins og klúbbar kunningja, er hafa takmarkaðan kjörþokka út fyrir hópinn. Ég gæti vel hugsað mér að kjósa Ingu Sæland, en óttast, að engin von sé til, að það komi að gagni.
Siðblinda í heiðum augum

Lilja Alfreðsdóttir getur horft heiðum augum í augu þér og sagt af sannfæringu, að enginn ófriður sé í Framsókn. Þótt orrustan þar sé í fullum gangi. Hún er nefnilega eins siðblind og lærimeistarar hennar í flokknum, Alfreð Þorsteinsson og Sigmundur Davíð. Stungið verður upp á henni sem formannslausn flokksins, þegar frambjóðendurnir tveir liggja óvígir á velli. Til skamms tíma virkar siðblinda ágætlega, eins og Framsókn sannar. En til langs tíma hafa vefmiðlar breytt leikreglum. Nú rifjar fólk sjálft upp heimildir og kaffærir tilraunir til að hanna söguna upp á nýtt. Pólitíkusar geta ekki lengur bullað út í eitt.
Gigg með rakettum

Framsókn er klofin. Sumir eru búnir að gleyma skattaskjóli Sigmundar Davíðs á aflandseyju. Búnir að gleyma hátimbruðum loforðum, sem hann stóð ekki við og gat það ekki. Búnir að gleyma undarlegri framgöngu hans við ýmis tækifæri og sífelldum kvörtunum um loftárásir. Nú er hann búinn að undirbúa nýtt gigg með rakettum á landsþingi Framsóknar. Þar mun hann yfirbjóða alla aðra í loforðum. Mun leggja til stefnu pírata um uppboð veiðileyfa og með tekjum, er renni til sjávarplássa. Og fleira góðgæti, sem hrífur hugann. Hugmynd hans er, að hægt sé að selja kínalífselixíra á sama hátt og fyrir rúmlega þremur árum. Spennandi.
Þau fara á haugana

Bezt er, að hægri sinnuð yfirstéttarpólitík framleiði ekki sérstök íbúðahverfi sérstakra stétta. Til dæmis ekki skattsvikahverfi aflendinga í Garðabæ og fátækrahverfi í Breiðholti. Þetta hefur tekizt, að minnsta kosti í Breiðholti. Stéttaskipting á að hverfa með valdatöku pírata og flutningi stjórnarflokkanna á sorphauga stjórnmálanna. Börn eiga að hafa sömu möguleika í öllum hverfum, sömu möguleika á menntun og heilsu. Við höfum í þrjú ár orðið að þola yfirgang ráðherra með skattsvikareikninga í aflandseyjum. Um helgina fer Sigmundur á sorphaugana og þau Bjarni Ben og Ólöf Nordal vonandi í kosningunum 29. október.
Sænsku afbrotahverfin

Staðreyndavaktin á

KJARNANUM hefur hrakið fréttir um, að múslimar ráði um 50 hverfum í Svíþjóð. Þetta eru fátækrahverfi og í slíkum hverfum er meira um afbrot og skort á öryggi. Ofbeldisgengin eru ekki sérstaklega tengd múslimum. Fréttir af þessu sem múslimavanda, er birzt hafa í norska ríkissjónvarpinu og fleiri erlendum fjölmiðlum, sýna ekki dæmigerðan vanda. Staðreyndavaktin segir þó ekki frá fyrirmælum yfirmanna í löggunni um að þegja um þjóðerni og trú ofbeldismanna. Tölur frá kerfinu eru því ófullnægjandi. Samt segir þetta okkur, að ríki og sveitarfélög þurfa að hindra tilvist sérstakra fátækrahverfa.
Næsti forsætisráðherra

Mér lízt vel á Smára McCarthy sem forsætisráðherra samsteypustjórnar á vegum pírata. Hefur skynsamleg rök fyrir góðum skoðunum og kann að setja hugsun sína fram á skiljanlegu máli. Hefur lengi starfað erlendis að mikilvægum efnum. Er einn fárra Íslendinga, sem eru alþjóðlega samkeppnishæfir á sínu sviði. Getur fundið málamiðlanir milli samstarfsaðila, þannig að allir standi sáttir frá borði. Þeir, sem eru orðnir landþreyttir á svæsnum lygum og græðgi hefðbundinna landsfeðra, fá góðan forsætis í Smára. Brýnt er, að allir kjósi og að píratar fái sem mest fylgi. Vísasti vegur okkar úr spillingu og ógeði fortíðarinnar.
Ísland í efsta sæti

Skýrsla alþjóðlega læknatímaritsins

LANCET um lífsgæði og heilsu fjallar um margt fleira en heilsuþjónustu líðandi stundar. Ísland er í efsta sæti, ekki vegna lengri biðlista, aukinnar aðildar sjúklinga að kostnaði, skorts á lyfjum og tækjum og einkavæðingarsýki valdhafa. Ísland er í efsta sæti vegna annarra þátta. Svo sem langlífis, mataræðis, lítilla reykinga, minna ölæðis, færri slysa, minni offitu, ungbarnaverndar, minni mæðradauða. Jákvæðu atriðin stafa af opinberum aðgerðum fyrri áratuga, ekki af niðurrifi ríkisstjórnar síðustu þriggja ára. Eftir kosningar þarf að hindra, að Ísland hrapi niður stigann.
Reginslagur í Framsókn

Spennan verður þrúgandi þessa viku fram að flokksþingi Framsóknar um helgina. Sigurður Ingi hefur boðið sig fram til formanns gegn Sigmundi Davíð, í óþökk mikils meirihluta þingmanna flokksins. Hann fór í gær af þingflokksfundi eftir klukkustund. Lýsti þannig frati á undirmálslið þingmanna flokksins. Þeir duttu óvart inn fyrir þremur árum í kjölsog Sigmundar Davíðs. Eftir rugl Sigmundar er flokkurinn fylgislaus á lokavikunum fyrir kosningarnar. Styrkur Sigurðar er í flokksfélögunum utan Norðausturlands. Hann virkar eins og formaður í samanburði við heimsfrægan spraðurbassa. Nái hann kjöri, verður Framsókn normal að nýju.
Hvimleitt sjónvarp

Kappræður flokksformanna í sjónvarpinu voru kjósendum til lítillar hjálpar við að ákveða sig. Allt í hefðbundnum stíl. Ábyrgðarmennirnir á hruni heilsugeirans lofuðu og lugu öllu fögru á næsta kjörtímabili. Ekki þýðir að spyrja pólitíkus, hvað hann vilji gera. Það verður að spyrja hann, hvað hann geri. Að vilja er annað en að gera. Sigmundur hrokaðist að venju, þóttist ekki vita, hver Kári væri. Einkum kynnti fundurinn formenn lítilla flokka, sem hafa varla mælst með fylgi. Þeir stóðu sig betur en kjaftaskúmar stóru flokkanna, sérstaklega Inga Snædal hjá Flokki fólksins. Illa stóðu sig Benedikt og Oddný Harðar. Hvimleitt sjónvarpsefni.
Fólk getur sagt bless

Þrír formenn Landsambands sjálfstæðiskvenna hafa sagt sig úr flokknum til að mótmæla íhaldssemi Flokksins í jafnréttismálum. Sjálfstæðisflokkurinn hafnar konum í prófkjörum og kýs í staðinn miðaldra karla, þótt rotinborulegri séu. Úrsagnirnar skipta máli. Þær sýna sauðtryggum flokkssauðum, að stuðningur við Sjálfstæðisflokkinn er ekki náttúrulögmál. Enginn verður fyrir bíl, þótt hann kveðji flokkinn. Hafi fólk ógeð á greifadýrkun, spillingu, aflandseyjum og skattaskjólum og endalausum svikum, getur það sett hnefann í borðið. Það getur til dæmis valið Viðreisn, sem gefur sig út fyrir að vera minna spillt og fúl.
Næsta bófastjórn

Óhugsandi er, að aflendingarnir Bjarni Benediktsson og Ólöf Nordal fari aftur í stjórn með Sigmundi aflendingi til að framlengja skattskjólið. Sigmundur er til alls vís eins og drottningin í Undralandi. Sjálfstæðis vill frekar endurheimta útibúið í Viðreisn, þar sem er bara ein kúlulánadrottning. Til viðbótar þarf líklega bara Vinstri græn. Þau eru sum höll undir kvótagreifa eins og raunar Viðreisn líka, sem vill, að bara 3% aflans fari á uppboðsmarkað. Þessir tveir flokkar ættu að geta komið í stað Framsóknar. Ættu að geta tryggt möguleika Flokksins til að halda áfram að ræna af fátækum til að gefa hinum ríkustu.
Plagg Vigdísar einnar

Guðlaugur Þór Þórðarson hljóp undan plagginu og skildi Vigdísi Hauksdóttur eina eftir með byrðina. Baðst embættismenn afsökunar á að hafa sakað þá um landráð. Haraldur Benediktsson nefndarmaður fékk hland fyrir hjartað, er honum var bent á, að plaggið fæli í sér lögbrot. Sakaði ráðuneytisstjóra fjármála um að hafa ævareiður hótað sér öllu illu fyrir aðild að málinu. Haraldur sór plaggið af sér. Það hóf göngu sína sem skýrsla meirihluta fjárlaganefndar og endaði sem óþinglegt plagg á vegum Vigdísar einnar. Orðið fremur snautlegt upphlaup, sem forseti alþingis hefur að sjálfsögðu skóflað burt sem óþinglegu fyrirbæri.
Níðingsmjólk

Vegna búvörusamnings og einokunarverzlunar í landbúnaði er Ísland helfrosið í úreltum verkferlum. Ekki fæst upprunavottuð vara, nema kannski svæðisvottuð á borð við Fjallalamb. Haldið þið ekki, að það væri munur, ef kostur væri á Gunnarsstaðalambi með mynd af Steingrími J. Sigfússyni. Hér er enginn ostur framleiddur, bara eftirlíkingar af krydduðum smurosti og gúmmíosti. Öfugt við Frakkland, sem framleiðir 400 mismunandi osta og rauðvín með vottaðan uppruna frá tilgreindum hluta einnar fjallshlíðar. Hér fer allt í eina súpu, venjuleg mjólk og mjólk frá dýraníðingum, sem við viljum ekki þurfa að kaupa. Neytendur eiga enga aðild að búvörusamningi. Burt með hann.
Stjórntækir flokkar

Æskilegt og líklegt er, að eftir kosningar verði mynduð ríkisstjórn, sem ýtir áfram nýrri stjórnarskrá. Sem kemur á heildstæðu kerfi uppboða á veiðiheimildum og annarri auðlindarentu. Sem notar þessar auknu ríkistekjur til að endurreisa fyrst heilsumálin, lífskjör aldraðra og öryrkja, og húsnæðismál unga fólksins. Píratar hafa þegar lagt fram metnaðarfulla stefnu á þessum sviðum. Í algerri andstöðu við ríkisstjórnarstefnu síðustu ára. Ætti að hafa hljómgrunn í öðrum flokkum, Vinstri grænum, Viðreisn, Samfylkingunni og Bjartri framtíð. Gott er, eð þessir flokkar fari að sýna kjósendum lit, svo að þeir teljist stjórntækir.
Bomban sprakk í andlitið

Kosningabomba Vigdísar Hauks og Guðlaugs Þórs sprakk í andlit þeirra sjálfra. Viðtökur á þingi og utan þess eru undantekningarlítið neikvæðar. Þingmenn stjórnarmeirihlutans í fjárlaganefnd kannast ekki við aðild að málinu. Sjálfur forseti alþingis segir plagg þeirra Vigdísar og Guðlaugs bara vera samantekt utan við allar reglur þingskapa og því Alþingi með öllu óviðkomandi. „Aumingja maðurinn“, sagði þá Vigdís af sinni alkunnu hófsemi. Guðlaugur hefur beðist afsökunar á kjarnyrtum landráðabrigzlum plaggsins um nokkra embættismenn. Nú verður reynt að prófarkalesa plaggið og koma því í þolanlegt horf fyrir þingið.
Lyfjafé upp urið

Peningar til lyfjakaupa eru upp urnir hálfum fjórða mánuði fyrir árslok. Ýmis nauðsynjalyf eru því ekki lengur fáanleg, einkum krabbameinslyf og gigtarlyf. Hjá lyfjaeftirlitinu hefur verið sett upp forgangsröðun sjúklinga eins og á svo mörgum öðrum heilsusviðum. Það er í samræmi við þá stefnu ríkisstjórnarinnar að svelta heilsukerfið til að rýma fyrir einkarekstri. Verða þá tvö kerfi, annað fínt fyrir þá, sem geta borgað. Hitt lágmarkskerfi fyrir blanka aumingja, til dæmis fyrir aldraða og öryrkja. Brýnt er, að stjórn Sjálfstæðis og Framsóknar verði felld í kosningunum til að koma upp norrænni velferð hér á landi.
Gamalt og gott

Lönsaði í Múlakaffi í hádeginu eftir of langt hlé. Traustur staður einstæðra leigubílstjóra og núna líka löggumanna. Í boði þríréttað á 2000-2007 krónur. Í dag mátti velja ýsu, plokkfisk, nautapottrétt eða kótilettur. Rósakálssúpa á undan og á eftir rabbarbaragrautur. Minnti á gamla matargerð í mötuneytum fyrir hálfri öld, þegar ég gróf skurði við Írafossvirkjun. Þetta var eftir væntingum. Ýsan fersk og hóflega elduð, ágætis matur, sömuleiðis nýjar hýðiskartöflur. Hrásalat ómerkilegt. Verðið er svipað og á öðrum hádegisstöðum. Innréttingar eins og í mötuneytum fyrir hálfri öld. Megi gamla Múlakaffi lifa sem lengst.
Draumar kjósenda

Flestir kjósendur telja endurreisn heilsumála vera mikilvægasta verkefni nýrrar ríkisstjórnar eftir árásir einkasinna. Næstflestir kjósendur telja mikilvægast að skila öldruðum og öryrkum peningunum, sem einkasinnar ríkisstjórnar hafa rænt af þeim. Þriðji í óskaröðinni eru svo húsnæðismál unga fólksins, sem hafa setið á hakanum í tíð ríkisstjórnarinnar. Þá fyrst kemur röðin að stjórnarskrá fólksins, sem ríkisstjórnin hefur geymt niðri í skúffu allt þetta kjörtímabil. Peningamálin eru nær hjarta almennings en góðar hugmyndir. Enda þarf ekki annað til en auðlindarentuna frá þeim, sem hafa fengið forgang að auðlindum okkar.
Nothæfar lýsingar

Gamlar mannlýsingar verða flóknari, þegar sérfræðigreinar yfirtaka orð og segja þau merkja eitt og ekki annað. Mest er um þetta í lögfræði, sem greinir milli dæmdra og ódæmdra. Og í læknisfræði, þar sem gömul orð eru látin lýsa ákveðnum sjúkdómi. Ég get sagt að pólitíkus sé bófi og að flokkur sé bófaflokkur, af því að orðið bófi er ekki skilgreint í lögum. Ég get sagt, að pólitíkus sé bilaður, klikkaður eða snarvitlaus, af því að þessi orð heyra ekki til sérgreindra sjúkdóma. Sem betur fer er íslenzkan ekki orðin svo sérhæfð, að ómögulegt sé að skilgreina bófann Bjarna Benediktsson og bilaðan Sigmund Davíð Gunnlaugsson.
Wintris van Tortola

Eigandi peninga í skattaskjóli á aflandseyju getur ekki verið formaður eða varaformaður, þingmaður eða ráðherra stjórnmálaflokks. Firrtur maður, sem lýgur stjórnlaust og linnulaust, getur ekki heldur sinnt þessum verkum. Skaphundur, sem lætur allt falla í ljúfa löð í þingsal, meðan hann er í löngu veikindafríi, getur ekki sinnt þeim. Ekki heldur draumóramaður, sem fremur heimsmet á hverju misseri. Klofningsmaður, sem klýfur gamlan stjórnmálaflokk, getur ekki tekið þátt í myndun eða starfi ríkisstjórnar. Framsókn er ekki samstarfshæf í ríkisstjórn, meðan þessi Wintris van Tortola er innan sjóndeildarhrings.
Framsókn er klofin

Sigmundur Davíð Gunnlaugsson vann afgerandi sigur í kjördæmi sínu, efstur á listanum á norðausturlandi. Helzti andstæðingur hans í kjördæminu, Höskuldur Þórhallsson, verður ekki á listanum. Á sama tíma er mikil andstaða við Sigmund í ýmsum öðrum landshlutum. Þar hafa framsóknarfélög hvatt núverandi forsætis, Sigurð Inga Jóhannsson, til að bjóða sig fram gegn Sigmundi til formennsku í flokknum. Framsókn er klofin í herðar niður þessa stundina. Annars vegar eru aðdáendur Sigmundar. Hins vegar eru þeir, sem telja óhæft, að aflendingur í skattaskjóli sé formaður flokksins. Eða vita, að hann er veruleikafirrtur.
Bremsum ferðaþjónustu

Enn vex hraðinn á fjölgun ferðamanna. Enginn samdráttur er fyrirsjáanlegur í náinni framtíð. Við þurfum að fara að bremsa þetta. Ekki er ráðlegt, að einn atvinnuvegur sé helmingur alls atvinnulífsins. Of áhættusamt í kreppum, sem munu verða dauðateygjur kapítalismans. Við þurfum að setja fullan vask á alla ferðaþjónustu og taka upp auðlindarentu í formi gistináttagjalds. Þannig getum við reynt að tempra skrímslið. Við þurfum jafnframt að finna fleiri tegundir atvinnu, til dæmis í tölvutækni. Hönnun vélmenna er dæmi um arðvænlega framtíð.
Vinsælir bófar

Sjálfstæðisflokkurinn situr í undarlega góðum tölum í síðustu skoðanakönnunum. Hann er í hörmulegri ríkisstjórn, svíkur helztu loforðin, gælir við þrengstu sérhagsmuni auðgreifa. Mætir klofningsframboði Viðreisnar með afspyrnu lélegum framboðslista. Flokkurinn ætti að vera með langt innan við 20%, jafnvel í eins konar Davíðsfylgi. Mælist samt í 25-29% fylgi, rétt eins og hér séu fjölmennir hópar fávita á kjörskrá. Formaður og varaformaður flokksins híma í skattaskjóli á aflandseyjum, sem urðu altjend formanni Framsóknar að falli. Furðulegt, að kjósendur Flokksins sætti sig við að vera skjólstæðingar pólitísks bófaflokks.
Gleymdi stefnu flokksins

Fámennir þingflokkar fá ekki sæti í öllum þingnefndum. Verða því oft að vera á fleiri en einum stað í senn. Þeir geta ekki kynnt sér öll mál til hlítar. Eiga þó að vita, að búvörusamningar hafa löngum verið umdeildir á alþingi. Því þarf sérstaka aðgát við þær aðstæður. Helgi Hrafn Gunnarsson mun núna hafa tekið að sér að fylgjast með frumvarpi um búvörusamning. Telur sig ekki hafa verið nógu vel undirbúinn. Samt hafa Píratar fremur ítarlega stefnu í landbúnaði, til dæmis um eins árs samninga. Helgi Hrafn hefði getað sparað sér vinnu og kynnt sér stefnuna. Áður en hann mælti með afar óvinsælu hlutleysi pírata.
Þú líka, pírati

Get skilið, að Samfylkingin og Vinstri græn sitji hjá um 132 milljarða og tíu ára búvörusamning. Þeir hafa of oft sýnt fram á, að þeir eru hluti af gamla fjórflokknum. Á endanum var það bara Björt framtíð, sem greiddi atkvæði á móti, eini flokkur skynseminnar í þessu máli. En ég var furðu lostinn yfir hjásetu Pírata. Hafði haldið og vonað, að þeir vissu meira um innihald þessa samnings. Hann bindur hendur margra ríkisstjórna fram í tímann og takmarkar svigrúm til endurskoðunar á tímabilinu. Hjáseta Pírata verður brennimerki þræla kerfisins fram í tímann. Súrt, kæst og vont vegarnesti inn í aðvífandi meginkosningar.

Lúserar
Illa stafsett smjörklípa

Vigdís Hauksdóttir og Guðlaugur Þór Þórðarson klipptu og límdu kafla úr gömlum skýrslum til að búa til smjörklípu („attention shifting“). Það telur Sigurbjörg Sigurgeirsdóttir, dósent við háskólann. Hún segir þetta ekki vera alvöru plagg, „til þess gert að skapa hávaða og vera pólitísk í stað þess að vera hluti af eftirlitshlutverki þingnefnda með framkvæmdavaldinu“. Heldur hefur hallað á ríkisstjórnarflokkana í aðdraganda kosningabaráttunnar. Hin undarlega stafsetta smjörklípa er tilraun til að skipta um umræðuefni. Draga athygli frá blóðbaðinu í Framsókn og firna dapurri útkomu úr prófkosningum Sjálfstæðisflokksins.
Aðkrepptur Sigmundur

Guðni hefur talað og Sigmundur Davíð kominn út í horn. Þungavigtin í Framsókn vill losna við hinn undarlega formann, sem nú styðst einkum við Gunnar Braga Sveinsson. Sigmundur hefur lýst fyrirsjáanlegu blóðbaði með samanburði við Waterloo, þegar Napóleon var velt úr sessi. Lilja Alfreðsdóttir er óheppilegur arftaki. Sýndi dómgreindarleysi í nýjum varnarsamningi við Bandaríkin og harðri fylgispekt við æsinginn í Nató. Sveinbjörn Eyjólfsson á Hvanneyri er mun betri arftaki, vinsæll og framsóknarlegur, eins og raunar Sigurður Ingi forsætis er orðinn. Skást til langs tíma fyrir Framsókn er að leita skjóls hjá Sigurði.
Svipuð stefna flokka

Vinstri græn fengu sjávarútvegsráðherra Færeyja og tvo aðra færeyska ráðherra til að koma og segja sér frá uppboði á veiðikvóta. Í Færeyjum er rekin svipuð stefna auðlindarentu og Píratar stefna að. Eftir þessa heimsókn má reikna með, að Vinstri græn hallist að svipaðri línu hér. Frumkvæði Færeyinga hefur líka haft áhrif á Samfylkinguna og Viðreisn. Í loftinu liggur, að næsta ríkisstjórn geti tekið upp auðlindastefnu og útboð, meðal annars til að kosta endurreisn heilsukerfisins. Sömu flokkar gætu jafnframt litið jákvæðum augum á þá stefnu pírata, að taka upp nýju stjórnarskrána, sem liggur tilbúin niðri í skúffu.
Gömlu gengin fæla

Pírötum og Vinstri grænum tókst vel að manna framboðslista sína. Smáhvellur var um prófkjör pírata á Norðvesturlandi. Samt er þar flott fólk í framboði efst á öllum listum. Þar hefur líka orðið jafnvægi milli karla og kvenna, þrátt fyrir prófkjör. Vinstri græn hafa náð svipuðum árangri án prófkjörs, þótt enn séu þar óþarfar leifar af gamla genginu. Samfylkingin teflir nánast eingöngu fram gamla genginu, nema hvað tvær konur falla út, Valgerður Bjarnadóttir og Ólína Kjerúlf Þorvarðaróttir. Missir er að þeim báðum. Verst er staða Sjálfstæðisflokksins, þar sem lítilsigldir karlar hanga inni, en þrjár misgóðar konur detta út. Sama gamla gengið.
Áhlaup ferðafólks

Samkvæmt ferðaáætlunum flugfélaga mun ferðamönnum í vetur fjölga um rúm 50% frá síðasta vetri. Fjölgun ferðamanna verður hraðari með hverju misseri. Stefnir í kaos. Smíði hótela er ófullnægjandi, bílastæði sprungin, aðgengi að ferðastöðum spillir umhverfi, svo ekki sé talað um salernisskortinn fræga. Ný ríkisstjórn þarf að grípa í taumana eftir þriggja ára svefn Ragnheiðar Elínar Árnadóttur. Setja þarf vask í ferðaþjónustu á hærra þrep og hætta undanþágum Engeyinga og annarra pilsfaldamanna. Með eðlilegum tekjum af vaski getur ríkið byggt upp innviðina í ferðaþjónustu. En það verður að koma fram strax á næstu fjárlögum.
Viðreisn Flokksins

Frambjóðendur Viðreisnar er einsleitt sjálfstæðisfólk, svo og fyrrum formaður Flokksins, Þorsteinn Pálsson. Þorgerður Katrín var varaformaður Flokksins og fór yfir í Viðreisn, sem lofaði þingsæti, er Flokkurinn vildi ekki lofa. Eins og formaður Flokksins er formaður Viðreisnar Engeyingur, Benedikt Jóhannesson. Tveir fyrrum formenn samtaka atvinnurekenda eru í Viðreisn, Þorsteinn Pálsson og Þorsteinn Víglundsson. Evrópusambandið er eini munur Sjálfstæðisflokksins og Viðreisnar. Þótt stefnu Viðreisnar megi túlka sem jákvæða í garð uppboðs á kvóta og viðreisnar heilsukerfis, mun enginn ofanskráðra taka neitt mark á því.
Örlög íhaldskvenna

Konur falla í prófkjörum af ýmsum ástæðum, stundum af því að þær eru konur. En oftar falla þær af öðrum ástæðum. Til dæmis féllu Ragnheiður Elín Árnadóttir ráðherra og þingkonurnar Elín Hirst og Valgerður Gunnarsdóttir, því þær stóðu sig illa og áttu ekkert erindi. En karlremban í Suðurkjördæmi felldi Unni Brá Konráðsdóttur, sem vildi styðja flóttafólk. Kjósendur settu í staðinn aldraða karlrembu, sem óttast flóttafólk, Ásmund Friðriksson. Um hann segir Áslaug Arna Sigurbjörnsdóttir, ritari Flokksins, að það sé ”vægast sagt átakanlegt að vera í sama flokki“ og hann. Konur eiga stundum erfitt í karlrembdum íhaldsflokki.
Éti það sem úti frýs

Hildur Sverrisdóttir er hugmyndafræðingur Sjálfstæðisflokksins í heilsumálum. Vill greina milli ókeypis grunnþjónustu og aukaþjónustu fyrir þá, sem vilja borga eða kaupa tryggingu í sama skyni. Aukaþjónusta við fötluð börn efnafólks gæti falizt í lestrarkennslu og daglegum göngutúr í forskóla. Í 120 sm rafknúnu rúmi með heilsudýnu fyrir efnafólk. Í vali á mat af seðli. Í daglegri sturtu. Í vali um svefntíma. Í notendastýrðri aukaþjónustu og akstri að eigin vali. Í heimaþjónustu í stað spítalavistar. Hugsjón Hildar felst beinlínis í að efnað fólk njóti mannréttinda, en pakkið éti það, sem afgangs verður eða úti frýs.
Úti er ævintýri

Minnisstæð ræða Sigmundar Davíðs á miðstjórnarfundi Framsóknar var ekki bara nútímareyfari með njósnurum, hökkurum og hlerurum. Fór líka aftur um tvær aldir og lýsti orrustunni við Waterloo, skothríðinni, slátruninnni og riddurunum. Mér skildist, að þetta yrði framtíð Framsóknar. Enda kom í ljós, að Sigurður Ingi forsætis gagnrýndi formanninn og raunar flokksstjórn hans. Sagðist ekki vilja vera varaformaður í slíku samkvæmi. Þar með er uppreisnin hafin gegn Sigmundi Davíð. Hin normala framsókn hyggst taka við af silfurskeiðungnum og setja hinn normala framsóknarmann í leiðtogasætið. Úti er skrautlegt ævintýri í Undralandi.
Eineltið magnast

Sigmundur Davíð var að upplýsa miðstjórn Framsóknar um alþjóðlegt samsæri gegn sér. Brotizt var inn í tölvu hans og sími hans hleraður. Dularfullir menn elta hann um allan heim. Áður var upplýst, að George Soros fjármálaspekúlant væri kóngulóin í þessu alþjóðlega samsæri gegn óskabarni Íslands. Að sögn Sigmundar Davíðs er samsæri fjölþjóðasamtaka rannsóknablaðamanna og Ríkisútvarps Íslands bara brot af þessu víðáttumikla einelti. Sjónvarpsviðtalið fræga við hann var vandlega undirbúið. (Næsta ríkisstjórn Sigmundar Davíðs mun væntanlega byggja á reynslu Erdoğans hins tyrkneska og hefja víðtækar fangelsanir og brottrekstur.)
Of flókin prófkjör

Prófkjörsreglur Pírata eru of flóknar. Betra er gamla góða kerfið. Þá er fyrst talið í 1. sæti og sá efsti fær það. Síðan er talið í 2. sæti og sá, sem fær samtals hæst í 1. og 2. sæti, fær það. Og svo framvegis. Þetta skilja allir og engin leið að fúlsa við niðurstöðunni. Píratar vilja hins vegar hafa þetta voðalega vandað og lenda í öngstræti vitringsins Schulze. Fáir skilja hans flóknu hugsun. Á flot fara samsæriskenningar um prófkjör, fall prófkjörs og endurprófkjör á landsvísu. Svo og um vondar sérreglur í kjördæminu. Þótt útskýrt sé, skilja menn ekki eða vilja ekki skilja. Enn er verið að rífast um Norðvesturland. Burt með þennan Schulze og þessar breytingar á mengi kjósenda.